આવતીકાલે રિલીઝ થતી 1973ની સુપરહિટ ફિલ્મ ઝંજીરની રીમેકની રિલીઝ સામેનું વિઘ્ન ટળી ગયું છે . ફિલ્મના નિર્માતા સુમિત મહેરાએ રાહતનો શ્વાસ લીધો છે , કારણ કે ઝંજીરના મૂળ લેખકો સલીમ - જાવેદે કૉપીરાઇટ કેસ હેઠળ સુમિત મહેરાને કોર્ટમાં ઘસીટ્યા હતાં . સલીમ - જાવેદનું કહેવુ હતું કે ઝંજીરની પટકથા અને સંવાદો ઉપર માત્ર તેઓનો જ હક છે . તેથી રીમેક બનાવતા અગાઉ તેમની સાથે વાત થવી જોઇતી હતી , પરંતુ મહેરાએ આમ ન કર્યું . બંનએ સુમિત મહેરા પાસેથી છ કરોડનું વળતર માંગ્યુ હતું . પ્રકાશ મહેરાના પુત્ર સુમિત મહેરા ઝંજીરની રીમેકના મિર્માતા છે . સલીમ - જાવેદે માંગણી કરી હતી કે જો વળતર ન અપાય , તો ફિલ્મની રિલીઝ ઉપર પ્રતિબંધ ફરમાવવો જોઇએ . કોર્ટે આ મુદ્દે બંને પક્ષોની દલીલો સાંભળ્યા બાદ બંને પક્ષોને બેસીને કેસ સૉલ્વ કરવા જણાવ્યુ હતું . તે પછી બંને પક્ષો વાતચીત માટે સંમત થયાં . બેઠક દરમિયાન પ્રકાશ મહેરા સલીમ - જાવેદ સાથે વાત કરી ગૂંચ ઉકેલી નાંખી છે . સાંભળવા મળ્યું છે કે સુમિત મહેરાએ સલીમ - જાવેદનો ગુસ્સો શાંત કરવા સારી - એવી રકમ આપી છે . નોંધનીય છે કે 1973માં આવેલી ઝંજીર ફિલ્મ અમિતાભ બચ્ચનની પ્રથમ સુપર હિટ ફિલમ હતી . સતત 17 ફ્લૉપ ફિલમો આપ્યા બાદ અમિતાભ બચ્ચન ઍંગ્રી યંગ મૅન તરીકે આ ફિલ્મ સાથે જ ઝળક્યા હતાં . જયા બચ્ચન અને પ્રાણ પણ આ ફિલ્મમાં લીડ રોલમાં હતાં . રીમેકમાં રામ ચરણ તેજા , પ્રિયંકા ચોપરા તથા સંજય દત્ત લીડ રોલ કરી રહ્યાં છે .